Norsk gruveselskap vil utstede kryptovaluta sikret i råvarer

For første gang planlegger et norsk børsnotert selskap å utstede sin egen kryptovaluta.

KRYPTOGLIS: Styreleder i Intex Lars Christian Beitnes mener kryptomarkedet kan være starten på en ny måte for råvareselskaper å omsette sine ressurser. Vis mer byoutline Foto:: CF-Wesenberg / kolonihaven.no

Publisert: Publisert: 27. oktober 2017 13:38

Intex som driver gruvevirksomhet i Norge, Canada og på Filippinene, kom med en noe uvanlig børsmelding fredag morgen.

De skifter navn til Element og vil utstede en egen kryptovaluta.

Selskapene har som intensjon å utstede en digital kryptomynt som vil bli sikret av Intex’ fremtidige råvarer, som for tiden er i jernmalm og nikkel.

I forbindelse med kryptovalutaen, vil de utføre en kryptoemisjon (ICO) hvor investorer som vil ha penger i Intex' fremtidige råvarer kan investere.

– Utstedelsen av en kryptomynt er en naturlig utvikling for oss, og noe som også er til det beste for våre aksjonærer, sier styreleder og Intex-topp Lars Christian Breitnes til E24.

Børsen bruser

Investorene kaster seg over gruveselskapet etter at selskapet slapp nyheten fredag morgen.

Mest sannsynlig er det ikke navneendringen, men varselet om at de vurderer en kyptoemisjon, som aksjen interessen rundt selskapet til å koke.

Aksjen er opp 65,65 prosent fredag ettermiddag og er handlet for over 22 millioner kroner.

Det er utviklerselskapet Harmonychain som hjelper Intex med prosessen og utviklingen av teknologien.

– Det var Harmonychain som kom til oss med forslaget. Vi måtte bruke noen måneder på å vurdere forslaget, men til slutt var det unison enighet om å gjøre dette, sier Breitnes.

Kryptomyntene med navnene «iron» og «nickel» er registrert, og det jobbes nå med å gjøre dem mulige for handel på ulike globale kryptobørser. Totalt vil Intex utstede 21 millioner mynter, men ikke alle vil bli tilgjengelig etter emisjonen.

Myntene vil bli basert på blokkjede-teknologi, som også er grunnleggende i bitcoin.

Så om nikkelprisen går opp, går også kryptomynten «nickel» opp i verdi.

Saken fortsetter under bildet.

RETT OPP: Intex-aksjen som er en av de mindre omsatte på Oslo Børs har opplevd kjempeinteresse i etterkant av nyheten. Vis mer byoutline Skjermdump: Infront

Evigvarende «future»

Det er ikke mange børsnoterte selskaper som har gjennomført en kryptoemisjon tidligere, og Intex vil lede veien, sier Breitnes.

– Det har jo vært mye ymse i kryptomarkedet frem til nå, men med vår partner Harmonychain som er utrolig profesjonell, vil vi representere en ny bølge av seriøse kryptoemisjoner, sier han.

Styrelederen sier han tror produktet vil være egnet for ulike typer investorer.

– Vi skaper en evigvarende «future». Dette er interessant for investorer i råvaremarkedet som ønsker seg en eksponering mot våre råvarer, generell hedging, og for «mannen i gata» som vil handle i kryptovaluta som faktisk har verdien sin knyttet opp mot noe fysisk, forklarer Breitnes.

Slipper å hente penger



Men det er ikke bare aksjonærene som tjener på en kryptoemisjon, det gjør også selskapet, ifølge Breitnes.

– På denne måten kan vi forhåndsselge ressursene uten å måtte hente masse kapital i markedene.

Han forklarer at det ikke finnes noe i veien rent lovmessig ved gjennomføringen.

– Det er ingen regulatoriske hindringer mot at vi som et børsnotert selskap gjennomfører en slik kryptoemisjon, sier styrelederen.

Planen er å avholde kryptoemisjonen innen 30. juni 2018.



MinE24 er Norges eneste app med komplett kursliste over de 100 mest populære kryptovalutaene. Lurer du på hvor mye bitcoin er verdt nå? Last ned appen i App Store eller Google Play, og hold deg oppdatert!



Her kan du lese mer om Digital valuta Bitcoin Råvarer